title: Smernica Európskeho parlamentu a Rady 2009/78/ES z  13. júla 2009 o stojanoch pre dvojkolesové motorové vozidlá (Text s významom pre EHP)

text:
               3.9.2009

               SK

               Úradný vestník Európskej únie

               L 231/8

      SMERNICA EURÓPSKEHO PARLAMENTU A RADY 2009/78/ES
   z 13. júla 2009
   o stojanoch pre dvojkolesové motorové vozidlá
   (kodifikované znenie)
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 95,
   so zreteľom na návrh Komisie,
   so zreteľom na stanovisko Európskeho hospodárskeho a sociálneho výboru (1),
   konajúc v súlade s postupom ustanoveným v článku 251 zmluvy (2),
   keďže:

               (1)

               Smernica Rady 93/31/EHS zo 14. júna 1993 o stojanoch pre dvojkolesové motorové vozidlá (3) bola podstatným spôsobom zmenená a doplnená (4). V záujme jasnosti a prehľadnosti by sa mala táto smernica kodifikovať.

               (2)

               Smernica 93/31/EHS je jednou zo samostatných smerníc postupu ES typového schválenia ustanoveného smernicou Rady 92/61/EHS z 30. júna 1992 o typovom schválení dvoj- alebo trojkolesových motorových vozidiel, ktorá bola nahradená smernicou Európskeho parlamentu a Rady 2002/24/ES z 18. marca 2002 o typovom schválení dvoj- a trojkolesových motorových vozidiel (5) a ustanovuje technické požiadavky na dizajn a konštrukciu dvojkolesových motorových vozidiel týkajúce sa ich stojanov. Tieto technické predpisy súvisia s aproximáciou právnych predpisov členských štátov, aby sa umožnilo uplatňovanie postupu ES typového schválenia, ktorý bol ustanovený smernicou 2002/24/ES, na každý typ vozidla. Z toho dôvodu ustanovenia smernice 2002/24/ES týkajúce sa systémov vozidla, komponentov a samostatných technických jednotiek platia pre túto smernicu.

               (3)

               Keďže cieľ tejto smernice, a to udelenie ES typového schválenia komponentu z hľadiska stojanu pre typ dvojkolesového motorového vozidla, nie je možné uspokojivo dosiahnuť na úrovni členských štátov, ale z dôvodu rozsahu a dôsledkov plánovanej činnosti ho možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku táto smernica neprekračuje rámec nevyhnutný na dosiahnutie tohto cieľa.

               (4)

               Táto smernica by sa nemala dotýkať povinností členských štátov týkajúcich sa lehôt na transpozíciu do vnútroštátneho práva a uplatňovanie smerníc uvedených v prílohe II časti B,

         PRIJALI TÚTO SMERNICU:
   Článok 1
   Táto smernica sa uplatňuje na stojany všetkých typov dvojkolesových motorových vozidiel uvedených v článku 1 smernice 2002/24/ES.
   Článok 2
   Postup udelenia ES typového schválenia komponentu z hľadiska stojanov pre typ dvojkolesového motorového vozidla a podmienky voľného pohybu takýchto vozidiel sú stanovené v kapitolách II a III smernice 2002/24/ES.
   Článok 3
   Zmeny a doplnenia potrebné na prispôsobenie požiadaviek prílohy I technickému pokroku sa prijmú v súlade s postupom stanoveným v článku 18 ods. 2 smernice 2002/24/ES.
   Článok 4
   1.   Členské štáty nesmú z dôvodov týkajúcich sa stojanov:

               —

               odmietnuť udeliť typu dvojkolesového motorového vozidla ES typové schválenie ani

               —

               zakázať registráciu, predaj alebo uvedenie do prevádzky dvojkolesových motorových vozidiel,

         ak stojany týchto vozidiel spĺňajú požiadavky tejto smernice.
   2.   Členské štáty odmietnu udeliť ES typové schválenie akémukoľvek novému typu dvojkolesového motorového vozidla z dôvodov týkajúcich sa stojanov, ak nie sú splnené požiadavky tejto smernice.
   3.   Členské štáty oznámia Komisii znenia hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 5
   Smernica 93/31/EHS, zmenená a doplnená smernicou uvedenou v prílohe II časti A, sa zrušuje bez toho, aby boli dotknuté povinnosti členských štátov týkajúce sa lehôt na transpozíciu do vnútroštátneho práva a uplatňovanie smerníc uvedených v prílohe II časti B.
   Odkazy na zrušenú smernicu sa považujú za odkazy na túto smernicu a znejú v súlade s tabuľkou zhody uvedenou v prílohe III.
   Článok 6
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Uplatňuje sa od 1. januára 2010.
   Článok 7
   Táto smernica je určená členským štátom.

      V Bruseli 13. júla 2009

            Za Európsky parlament

            predseda

         H.-G. PÖTTERING

            Za Radu

            predseda

         E. ERLANDSSON

      (1)  Ú. v. EÚ C 234, 30.9.2003, s. 20.

      (2)  Stanovisko Európskeho parlamentu z 25. septembra 2007 (Ú. v. EÚ C 219 E, 28.8.2008, s. 66) a rozhodnutie Rady zo 7. júla 2009.

      (3)  Ú. v. ES L 188, 29.7.1993, s. 19.

      (4)  Pozri prílohu II časť A.

      (5)  3. Ú. v. ES L 124, 9.5.2002, s. 1.

      PRÍLOHA I
      1.   VYMEDZENIE POJMOV
      Na účely tejto smernice:

                  1.1.

                  „stojan“ je zariadenie, ktoré je pevne pripojené k vozidlu a je schopné udržať vozidlo v jeho vertikálnej (alebo skoro vertikálnej) parkovacej polohe, keď ho jeho vodič nechal bez dozoru;

                  1.2.

                  „opierkový stojan“ je stojan, ktorý po vysunutí alebo vyklopení do pracovnej polohy podopiera vozidlo len na jednej strane vozidla, pričom sa obe kolesá dotýkajú povrchu vozovky;

                  1.3.

                  „stredový stojan“ je stojan, ktorý po vyklopení do pracovnej polohy podopiera vozidlo tak, že poskytuje jedno alebo niekoľko miest styku vozidla s povrchom vozovky, na oboch stranách strednej pozdĺžnej roviny vozidla;

                  1.4.

                  „priečny sklon (tt)“ znamená v percentách vyjadrený sklon konkrétnej nosnej plochy, pričom priesečník strednej pozdĺžnej roviny vozidla a nosnej plochy je kolmý k čiare maximálneho sklonu (obrázok 1);

                  1.5.

                  „pozdĺžny sklon (lt)“ je v percentách vyjadrený sklon konkrétnej nosnej plochy, pričom stredná pozdĺžna rovina vozidla je rovnobežná s čiarou maximálneho sklonu (obrázok 2);

                  1.6.

                  „stredná pozdĺžna rovina vozidla“ je pozdĺžna rovina súmernosti zadného kolesa vozidla.

            2.   VŠEOBECNÉ POŽIADAVKY

                  2.1.

                  Všetky dvojkolesové vozidlá majú byť vybavené aspoň jedným stojanom, ktorý ich udrží v stálej polohe, keď sú v pokoji (napr. keď parkujú), pričom nie sú pridržiavané v stálej polohe osobou, alebo vonkajšími prostriedkami. Vozidlá so zdvojenými kolesami nemusia byť vybavené stojanmi, ale musia spĺňať požiadavky uvedené v bode 6.2.2, keď sú v polohe parkovania (parkovacia brzda v činnosti).

                  2.2.

                  Stojan musí byť buď typu opierkového, alebo stredového, alebo oboch typov.

                  2.3.

                  Ak sa stojan sklápa okolo dolnej časti alebo pod vozidlo, vonkajší/ie okraj/e sa musí/ia natáčať k zadnej časti vozidla, aby sa dosiahla uzavretá alebo jazdná poloha.

            3.   ŠPECIFICKÉ POŽIADAVKY
      3.1.   Opierkové stojany

      3.1.1.   Opierkové stojany musia:

                  3.1.1.1.

                  byť schopné podopierať vozidlo tak, aby zabezpečili bočnú stabilitu bez ohľadu na to, či je vozidlo na horizontálnom povrchu, alebo na svahu, aby sa zabránilo jeho príliš ľahkému ďalšiemu nakláňaniu (a aby sa pritom neotáčalo okolo bodu podpery zabezpečovaného opierkovým stojanom) alebo aby sa vozidlo nedalo príliš ľahko postaviť do vertikálnej polohy a za túto polohu (a aby sa pritom neprevrátilo na stranu opačnú než je opierkový stojan);

                  3.1.1.2.

                  byť schopné podopierať vozidlo tak, aby si udržalo stabilitu, keď parkuje na svahu, v súlade s bodom 6.2.2;

                  3.1.1.3.

                  byť schopné automaticky sa vrátiť do svojej zatiahnutej alebo jazdnej polohy:

                              3.1.1.3.1.

                              keď sa vozidlo vráti späť do svojej normálnej (vertikálnej) jazdnej polohy
                              alebo

                              3.1.1.3.2.

                              keď sa vozidlo pohybuje dopredu a tento pohyb je výsledkom úmyselného zásahu vodiča;

                  3.1.1.4.

                  byť napriek požiadavkám uvedeným v bode 3.1.1.3 konštruované a vyrobené tak, aby sa automaticky nesklopili, ak sa neočakávane zmení uhol naklonenia (napríklad ak vozidlo ľahko potlačí tretia osoba, alebo nárazom vzduchu vznikajúcim pri prechode okoloidúceho vozidla):

                              3.1.1.4.1.

                              ak sú už raz vo vysunutej alebo parkovacej polohe;

                              3.1.1.4.2.

                              keď sa vozidlo nakloní tak, aby sa vonkajší okraj opierkového stojana dotýkal vozovky,
                              a

                              3.1.1.4.3.

                              keď je vozidlo ponechané bez dozoru v parkovacej polohe.

            3.1.2.   Požiadavky uvedené v bode 3.1.1.3 neplatia vtedy, ak je vozidlo konštruované tak, že nemôže byť svojím motorom poháňané, keď je opierkový stojan vysunutý.
      3.2.   Stredové stojany

      3.2.1.   Stredové stojany musia:

                  3.2.1.1.

                  byť schopné podopierať vozidlo, ktoré sa jedným alebo oboma kolesami dotýka povrchu vozovky, alebo bez toho, aby sa kolesá dotýkali povrchu vozovky, tak aby bola zaručená stabilita tohto vozidla:

                              3.2.1.1.1.

                              na horizontálnom povrchu vozovky;

                              3.2.1.1.2.

                              v naklonenej polohe;

                              3.2.1.1.3.

                              na svahu v súlade s bodom 6.2.2;

                  3.2.1.2.

                  byť schopné sa automaticky sklopiť späť do zatiahnutej alebo jazdnej polohy:

                              3.2.1.2.1.

                              keď sa vozidlo pohybuje dopredu tak, že sa stredový stojan zdvihne z vozovky;

            3.2.2.   Požiadavky uvedené v bode 3.2.1.2 neplatia, ak je vozidlo konštruované tak, že nemôže byť svojím motorom poháňané, keď je stredový stojan vysunutý.
      4.   OSTATNÉ POŽIADAVKY

                  4.1.

                  Okrem toho môžu byť vozidlá vybavené oznamovačom, ktorý je jasne viditeľný pre vodiča sediaceho v jazdnej polohe a ktorý sa po zapnutí zapaľovania rozsvieti a zostáva svietiť, až kým nie je stojan vo svojej sklopenej alebo jazdnej polohe.

                  4.2.

                  Všetky stojany sú zabezpečené zadržiavacím systémom, ktorý ich drží v zatiahnutej alebo jazdnej polohe. Tento systém sa môže skladať buď z:

                              —

                              dvoch nezávislých zariadení, ako napr. dve samostatné pružiny alebo jedna pružina a jedno zadržiavacie zariadenie, ako napr. svorka,
                              alebo

                              —

                              jediného zariadenia, ktoré musí byť schopné fungovať bez poruchy aspoň:

                                          —

                                          10 000 normálnych cyklov použitia, ak je vozidlo vybavené dvoma stojanmi,
                                          alebo

                                          —

                                          15 000 normálnych cyklov použitia, ak je vozidlo vybavené len jedným stojanom.

            5.   SKÚŠKY STABILITY
      5.1.   Na stanovenie schopnosti udržať vozidlo v stabilizovanom stave, ako je špecifikované v bodoch 3 a 4, sa musia vykonať tieto skúšky:
      5.2.   Stav vozidla

                  5.2.1.

                  Vozidlo musí byť dodané so svojou pohotovostnou hmotnosťou.

                  5.2.2.

                  Pneumatiky musia byť nahustené na tlak odporučený ich výrobcom pre tento stav.

                  5.2.3.

                  V prevodovke musí byť zaradený neutrál alebo v prípade automatickej prevodovky „parkovacia“ poloha, ak takáto existuje.

                  5.2.4.

                  Ak je vozidlo vybavené parkovacou brzdou, musí byť táto v činnosti.

                  5.2.5.

                  Riadenie je v zablokovanej polohe. Ak môže byť riadenie blokované pri natočení buď naľavo, alebo napravo, musia sa skúšky vykonať v oboch polohách.

            5.3.   Skúšobná vozovka

                  5.3.1.

                  Na skúšky uvedené v bode 6.1 sa môže použiť rovná, horizontálna vozovka s tvrdým povrchom, ktorá je suchá a bez zrniek piesku.

            5.4.   Skúšobné vybavenie

                  5.4.1.

                  Na skúšky uvedené v bode 6.2 sa musí použiť parkovacia plošina.

                  5.4.2.

                  Parkovacia plošina musí mať tuhý, rovný, obdĺžnikový povrch, ktorý je schopný podopierať vozidlo bez viditeľného prehnutia.

                  5.4.3.

                  Povrch parkovacej plošiny musí mať protišmykové vlastnosti, aby zabránil šmýkaniu vozidla po povrchu plochy počas skúšok sklonu a naklonenia.

                  5.4.4.

                  Parkovacia plošina je konštruovaná tak, aby mohla zabezpečiť aspoň priečny sklon (tt) a pozdĺžny sklon (lt), požadovaný v bode 6.2.2.

            6.   POSTUP SKÚŠOK
      6.1.   Stabilita na horizontálnom povrchu vozovky
         (skúška vzťahujúca sa k bodu 3.1.1.4)

                  6.1.1.

                  Vozidlo je na skúšobnej vozovke, opierkový stojan je vysunutý alebo sa vyklopí do parkovacej polohy a vozidlo sa postaví na stojan.

                  6.1.2.

                  Vozidlom sa pohybuje tak, aby sa o tri stupne zväčšil uhol tvorený strednou pozdĺžnou rovinou vozidla a povrchom vozovky (naklonením vozidla smerom k vertikále).

                  6.1.3.

                  Tento pohyb nesmie spôsobiť automatický návrat opierkového stojana do jeho zatiahnutej alebo jazdnej polohy.

            6.2.   Stabilita na naklonenom povrchu
         (skúška súvisiaca s bodmi 3.1.1.1, 3.1.1.2, 3.2.1.1.2 a 3.2.1.1.3)

                  6.2.1.

                  Vozidlo sa umiestni na parkovaciu plošinu s opierkovým stojanom a samostatne so stredovým stojanom v jeho vysunutej alebo parkovacej polohe a vozidlo sa nechá spočívať na stojane.

                  6.2.2.

                  Parkovacia plošina sa nakloní na svoj minimálny priečny sklon (tt) a potom zvlášť na svoj minimálny pozdĺžny sklon (lt) v súlade s touto tabuľkou:

                              Sklon

                              Opierkový stojan

                              Stredový stojan

                              Moped

                              Motocykel

                              Moped

                              Motocykel

                              tt (vľavo a vpravo)

                              5 %

                              6 %

                              6 %

                              8 %

                              Smerom dolu lt

                              5 %

                              6 %

                              6 %

                              8 %

                              Smerom hore lt

                              6 %

                              8 %

                              12 %

                              14 %

                        Pozri obrázky 1a, 1b a 2.

                  6.2.3.

                  Keď vozidlo na naklonenej parkovacej plošine spočíva na stredovom stojane a len na jednom kolese a môže sa v tejto polohe udržať so stredovým stojanom a buď s predným, alebo so zadným kolesom dotýkajúcim sa povrchu vozovky, musia sa skúšky predpísané vyššie vykonať výhradne s vozidlom spočívajúcim na stredovom stojane a zadnom kolese za predpokladu, že sú splnené ostatné požiadavky tohto bodu.

                  6.2.4.

                  Vozidlo musí zostať stabilné, keď sa parkovacia plošina nakláňa, kým nedosiahne každú z požadovaných hodnôt a kým nie sú primerane splnené požiadavky uvedené vyššie.

                  6.2.5.

                  Alternatívne sa môže parkovacia plošina nakloniť do požadovaných uhlov predtým, než sa na ňu umiestni vozidlo.

         Obrázok 1a

         Priečny sklon

         Obrázok 1b

         Priečny sklon

         Obrázok 2

         Pozdĺžny sklon smerom hore

         Pozdĺžny sklon smerom dolu

         Dodatok 1

            Informačný dokument týkajúci sa stojanov pre typ dvojkolesového motorového vozidla

         (priloží sa k žiadosti o ES typové schválenie komponentu, ak sa predkladá oddelene od žiadosti o ES typové schválenie vozidla)
         Poradové číslo (pridelené žiadateľom): …
         Žiadosť o ES typové schválenie komponentu so zreteľom na stojany pre typ dvojkolesového motorového vozidla musí obsahovať informácie stanovené v nasledujúcich bodoch prílohy II k smernici 2002/24/ES:

                     —

                     časť 1 oddiel A body:

                                 —

                                 0.1,

                                 —

                                 0.2,

                                 —

                                 0.4 až 0.6,

                                 —

                                 2.1,

                                 —

                                 2.1.1;

                     —

                     časť 1 oddiel B bod:

                                 —

                                 1.3.1.

         Dodatok 2

      PRÍLOHA II
      ČASŤ A

         Zrušená smernica s jej zmenou a doplnením

      (v zmysle článku 5)

                  Smernica Rady 93/31/EHS

                  (Ú. v. ES L 188, 29.7.1993, s. 19)

                  Smernica Komisie 2000/72/ES

                  (Ú. v. ES L 300, 29.11.2000, s. 18)

            ČASŤ B

         Lehoty na transpozíciu do vnútroštátneho práva a uplatňovanie

      (v zmysle článku 5)

                  Smernica

                  Lehota na transpozíciu

                  Dátum uplatňovania

                  93/31/EHS

                  14. december 1994

                  14. jún 1995 (1)

                  2000/72/ES

                  31. december 2001

                  1. január 2002 (2)

         (1)  V súlade s tretím pododsekom článku 4 ods. 1 smernice 93/31/EHS:

         „Od dátumu uvedeného v prvom pododseku nesmú členské štáty z dôvodov týkajúcich sa stojanov zakázať prvýkrát uviesť do prevádzky vozidlá, ktoré sú v súlade s touto smernicou“.

      Uvedený dátum je 14. december 1994; pozri prvý pododsek článku 4 ods. 1 smernice 93/31/EHS.

         (2)  V súlade s článkom 2 smernice 2000/72/ES:

         „1.   S účinnosťou od 1. januára 2002 členské štáty nesmú z dôvodov týkajúcich sa stojanov:

                     —

                     odmietnuť udeliť ES typové schválenie typu dvojkolesového motorového vozidla ani

                     —

                     zakázať registráciu, predaj alebo uvedenie do prevádzky dvojkolesových motorových vozidiel,

               ak stojany týchto vozidiel spĺňajú požiadavky smernice 93/31/EHS, zmenenej a doplnenej touto smernicou.
         2.   S účinnosťou od 1. júla 2002 členské štáty odmietnu udeliť ES typové schválenie akémukoľvek novému typu dvojkolesového motorového vozidla z dôvodov týkajúcich sa stojanov, ak nie sú splnené požiadavky smernice 93/31/EHS, zmenenej a doplnenej touto smernicou.“.

      PRÍLOHA III

         TABUĽKA ZHODY

                  Smernica 93/31/EHS

                  Smernica 2000/72/ES

                  Táto smernica

                  články 1, 2 a 3

                  články 1, 2 a 3

                  článok 4 ods. 1

                  —

                  článok 2 ods. 1

                  článok 4 ods. 1

                  článok 2 ods. 2

                  článok 4 ods. 2

                  článok 4 ods. 2

                  článok 4 ods. 3

                  —

                  článok 5

                  —

                  článok 6

                  článok 5

                  článok 7

                  príloha

                  príloha I

                  dodatok 1

                  dodatok 1

                  dodatok 2

                  dodatok 2

                  —

                  príloha II

                  —

                  príloha III


title: Smernica Rady 2005/47/ES z 18. júla 2005 o Dohode medzi Spoločenstvom európskych železníc (CER) a Európskou federáciou pracovníkov v doprave (ETF) o niektorých aspektoch pracovných podmienok mobilných pracovníkov, ktorí pôsobia v interoperabilnej cezhraničnej doprave v sektore železníc#Dohoda medzi Európskym spoločenstvom železníc (CER) a Európskou federáciou pracovníkov v doprave (ETF) o niektorých aspektoch pracovných podmienok mobilných pracovníkov, ktorí pôsobia v interoperabilnej cezhraničnej doprave

text:
               27.7.2005

               SK

               Úradný vestník Európskej únie

               L 195/15

      SMERNICA RADY 2005/47/ES
   z 18. júla 2005
   o Dohode medzi Spoločenstvom európskych železníc (CER) a Európskou federáciou pracovníkov v doprave (ETF) o niektorých aspektoch pracovných podmienok mobilných pracovníkov, ktorí pôsobia v interoperabilnej cezhraničnej doprave v sektore železníc
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 139 ods. 2,
   so zreteľom na návrh Komisie,
   keďže:

               (1)

               Táto smernica je v súlade so základnými právami a zásadami ustanovenými v Charte základných práv Európskej únie a jej cieľom je zabezpečenie plného súladu s článkom 31 charty, ktorý ustanovuje, že všetci pracovníci majú právo na zdravé, bezpečné a dôstojné pracovné podmienky, na stanovenie maximálnej doby pracovného času, na denný a týždenný odpočinok a každoročnú platenú dovolenku.

               (2)

               Sociálni partneri môžu v súlade s článkom 139 ods. 2 Zmluvy spoločne žiadať, aby sa dohody uzavreté na úrovni Spoločenstva vykonávali rozhodnutím Rady na návrh Komisie.

               (3)

               Rada prijala smernicu 93/104/ES z 23. novembra 1993 o niektorých aspektoch organizácie pracovného času (1). Železničná doprava bola jedným zo sektorov činností, ktoré boli vylúčené z rozsahu pôsobnosti uvedenej smernice. Európsky parlament a Rada prijali smernicu 2000/34/ES, ktorou sa mení a dopĺňa smernica Rady 93/104/ES (2) s cieľom upraviť sektory a činnosti, ktoré boli predtým vylúčené.

               (4)

               Európsky parlament a Rada prijali smernicu 2003/88/ES zo 4. novembra 2003 o niektorých aspektoch organizácie pracovného času (3), ktorou sa kodifikovala a zrušila smernica 93/104/ES.

               (5)

               Smernica 2003/88/ES ustanovuje odchýlky od článkov 3, 4, 5, 8 a 16 v prípade osôb pracujúcich v železničnej doprave priamo vo vlakoch.

               (6)

               Spoločenstvo európskych železníc (CER) a Európska federácia pracovníkov v doprave (ETF) informovali Komisiu o svojom zámere začať rokovania v súlade s článkom 139 ods. 1 Zmluvy.

               (7)

               Uvedené organizácie uzavreli 27. januára 2004 Dohodu o niektorých aspektoch pracovných podmienok mobilných pracovníkov, ktorí pôsobia v interoperabilnej cezhraničnej doprave (ďalej len „dohoda“).

               (8)

               Dohoda obsahovala spoločnú žiadosť, aby Komisia vykonala dohodu prostredníctvom rozhodnutia Rady na návrh Komisie v súlade s článkom 139 ods. 2 Zmluvy.

               (9)

               Smernica 2003/88/ES sa vzťahuje na mobilných pracovníkov, ktorí pôsobia v interoperabilnej cezhraničnej doprave s výnimkou osobitných ustanovení obsiahnutých v tejto smernici a v k nej pripojenej dohode.

               (10)

               Na účely článku 249 zmluvy je vhodným nástrojom na vykonanie uvedenej dohody smernica.

               (11)

               Vzhľadom na dobudovanie vnútorného trhu v sektore železničnej dopravy a hospodársku súťaž v danom sektore nie je možné uspokojivo dosiahnuť ciele tejto smernice, ktorá má chrániť zdravie a bezpečnosť, na úrovni samotných členských štátov, ale ho možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 Zmluvy. V súlade so zásadou proporcionality podľa uvedeného článku neprekračuje táto smernica rámec nevyhnutný na dosiahnutie týchto cieľov.

               (12)

               Vývoj v európskom sektore železníc si vyžaduje podrobné monitorovanie úlohy súčasných i nových aktérov, aby sa zabezpečil harmonický rozvoj v celom Spoločenstve. Európsky sociálny dialóg v tejto oblasti by mal odrážať tento vývoj a, pokiaľ možno, čo najviac naň prihliadať.

               (13)

               Táto smernica ponecháva členským štátom voľnosť vymedziť v súlade s vnútroštátnymi právnymi predpismi a praxou tie pojmy dohody, ktoré sama nevymedzuje, podobne ako v prípade ostatných smerníc z oblasti sociálnej politiky, ktoré používajú podobné pojmy, a to za predpokladu, že dané vymedzenia pojmov sú v súlade s dohodou.

               (14)

               Komisia vypracovala svoj návrh smernice v súlade so svojím oznámením z 20. mája 1998 s názvom „Prispôsobovanie a podpora sociálneho dialógu na úrovni Spoločenstva“, prihliadajúc na reprezentatívnosť zmluvných strán a zákonnosť všetkých klauzúl dohody; signatári sú dostatočne reprezentatívnymi zástupcami mobilných pracovníkov, ktorí pôsobia v interoperabilnej cezhraničnej doprave prevádzkovanej železničnými spoločnosťami.

               (15)

               Komisia vypracovala svoj návrh smernice v súlade s článkom 137 ods. 2 Zmluvy, ktorý ustanovuje, že smernice v sociálnej oblasti nesmú ukladať správne, finančné a právne obmedzenia, ktoré by prekážali vytváraniu a rozvoju malých a stredných podnikov.

               (16)

               Táto smernica a dohoda ustanovujú minimálne normy; členské štáty a/alebo sociálni partneri by mali mať možnosť zachovať alebo zaviesť výhodnejšie ustanovenia.

               (17)

               Komisia informovala Európsky parlament, Európsky hospodársky a sociálny výbor a Výbor regiónov tým, že im poslala návrh smernice vykonávajúcej dohodu.

               (18)

               Európsky parlament prijal 26. mája 2005 uznesenie o dohode sociálnych partnerov.

               (19)

               Vykonávaním dohody sa prispeje k plneniu cieľov ustanovených v článku 136 Zmluvy.

               (20)

               V súlade s odsekom 34 medzinštitucionálnej dohody o lepšom zákonodarstve (4) sa členské štáty vyzývajú, aby vo svojom vlastnom záujme a v záujme Spoločenstva vypracovali a uverejnili vlastné tabuľky, ktoré budú čo najpodrobnejšie znázorňovať vzťah medzi smernicou a transpozičnými opatreniami,

         PRIJALA TÚTO SMERNICU:
   Článok 1
   Účelom tejto smernice je vykonať Dohodu o niektorých aspektoch pracovných podmienok mobilných pracovníkov, ktorí pôsobia v interoperabilnej cezhraničnej doprave, ktorú 27. januára 2004 uzatvorilo Spoločenstvo európskych železníc (CER) a Európska federácia pracovníkov v doprave (ETF).
   Znenie dohody je pripojené k tejto smernici.
   Článok 2
   1.   Členské štáty môžu zachovať alebo zaviesť výhodnejšie ustanovenia, než sú tie, ktoré ustanovuje táto smernica.
   2.   Vykonávanie tejto smernice nesmie za žiadnych okolností predstavovať dostatočný dôvod na opodstatnenie zníženia celkovej úrovne ochrany pracovníkov pracujúcich v oblastiach, na ktoré sa táto smernica vzťahuje. Platí to bez toho, aby boli dotknuté práva členských štátov a/alebo sociálnych partnerov ustanoviť, vzhľadom na meniace sa okolnosti, rôzne právne alebo zmluvné dojednania odlišné od dojednaní platných v čase prijatia tejto smernice za predpokladu, že budú vždy v súlade s minimálnymi požiadavkami ustanovenými touto smernicou.
   Článok 3
   Bez toho, aby boli dotknuté ustanovenia dohody týkajúce sa sledovania a hodnotenia signatármi, podá Komisia do 27. júla 2011 a po porade so sociálnymi partnermi na európskej úrovni Európskemu parlamentu a Rade správu o vykonávaní tejto smernice v súvislosti s vývojom sektora železníc.
   Článok 4
   Členské štáty určia sankcie, ktoré sú uplatniteľné v prípade porušenia ustanovení vnútroštátnych predpisov prijatých podľa tejto smernice a prijmú všetky potrebné opatrenia na zabezpečenie ich vykonávania. Tieto sankcie musia byť účinné, primerané a odrádzajúce. Členské štáty oznámia Komisii tieto ustanovenia do 27. júla 2008 a všetky ich zmeny a doplnenia včas oznámia Komisii.
   Článok 5
   Členské štáty po porade so sociálnymi partnermi uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 27. júla 2008 alebo zabezpečia, aby sociálni partneri do uvedeného dátumu prijali nevyhnutné ustanovenia prostredníctvom dohody. Znenie ustanovení bezodkladne zašlú Komisii.
   Členské štáty prijmú všetky potrebné opatrenia, ktoré im umožnia kedykoľvek zaručiť výsledky požadované touto smernicou, a bezodkladne o tom informujú Komisiu.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   Článok 6
   Táto smernica nadobúda účinnosť dňom jej uverejnenia v Úradnom vestníku Európskej únie.
   Článok 7
   Táto smernica je určená členským štátom.

      V Bruseli 18. júla 2005

            Za Radu

            predseda

         M. BECKETT

      (1)  Ú. v. ES L 307, 13.12.1993, s. 18. Smernica zmenená a doplnená smernicou 2000/34/ES.

      (2)  Ú. v. ES L 195, 1.8.2000, s. 41.

      (3)  Ú. v. EÚ L 299, 18.11.2003, s. 9.

      (4)  Ú. v. EÚ C 321, 31.12.2003, s. 1.

         DOHODA

      medzi Európskym spoločenstvom železníc (CER) a Európskou federáciou pracovníkov v doprave (ETF) o niektorých aspektoch pracovných podmienok mobilných pracovníkov, ktorí pôsobia v interoperabilnej cezhraničnej doprave
      SO ZRETEĽOM NA:

                  —

                  vývoj železničnej dopravy, ktorá si vyžaduje modernizáciu systému a rozvoj transeurópskej dopravy, a teda aj rozvoj interoperabilnej dopravy,

                  —

                  potrebu rozvíjať bezpečnú cezhraničnú dopravu a chrániť zdravie a bezpečnosť mobilných pracovníkov, ktorí pôsobia v interoperabilnej cezhraničnej doprave,

                  —

                  potrebu predchádzať hospodárskej súťaži založenej výhradne na rozdieloch v pracovných podmienkach,

                  —

                  význam rozvoja železničnej dopravy v rámci Európskej únie,

                  —

                  predpoklad, že tieto ciele sa dosiahnu, ak sa vytvoria spoločné pravidlá o minimálnych normách pre pracovné podmienky pracovníkov, ktorí pôsobia v interoperabilnej cezhraničnej doprave,

                  —

                  presvedčenie, že sa počet takýchto pracovníkov v nasledujúcich rokoch zvýši,

                  —

                  Zmluvu o založení Európskeho spoločenstva, a najmä na jej články 138 a 139 ods. 2,

                  —

                  smernicu 93/104/ES (zmenenú a doplnenú smernicou 2000/34/ES), a najmä na jej články 14 a 17,

                  —

                  Dohovor o práve uplatniteľnom na zmluvné záväzky (Rím 19. jún 1980),

                  —

                  skutočnosť, že článok 139 ods. 2 zmluvy ustanovuje, že dohody uzavreté na európskej úrovni možno vykonávať na základe spoločnej žiadosti signatárov prostredníctvom rozhodnutia Rady na návrh Komisie,

                  —

                  skutočnosť, že signatári týmto predkladajú takúto žiadosť,

            SA SIGNATÁRI DOHODLI TAKTO:
      Klauzula 1
      Rozsah pôsobnosti
      Táto dohoda sa vzťahuje na mobilných pracovníkov železničnej dopravy, ktorí sú pridelení na interoperabilnú cezhraničnú dopravu prevádzkovanú železničnými podnikmi.
      Pre miestnu a regionálnu cezhraničnú osobnú dopravu a cezhraničnú nákladnú dopravu do vzdialenosti do 15 km od hraníc, ako aj pre dopravu medzi oficiálnymi hraničnými stanicami, ktorých zoznam je uvedený v prílohe, nie je uplatňovanie tejto dohody povinné.
      Uplatňovanie tejto dohody nie je takisto povinné pre vlaky jazdiace na cezhraničných trasách, ktoré začínajú aj končia na infraštruktúre toho istého členského štátu a používajú infraštruktúru iného členského štátu bez toho, aby v ňom zastavili (čo možno považovať za vnútroštátnu dopravu).
      Pokiaľ ide o mobilných pracovníkov, ktorí pôsobia v interoperabilnej cezhraničnej doprave, smernica 93/104/ES sa neuplatňuje na tie aspekty, pre ktoré táto dohoda obsahuje špecifickejšie ustanovenia.
      Klauzula 2
      Vymedzenie pojmov
      Na účely tejto dohody:

                  1.

                  „interoperabilná cezhraničná doprava“ je cezhraničná doprava, pre ktorú sa podľa smernice 2001/14/ES od železničných podnikov vyžadujú aspoň dve osvedčenia o bezpečnosti;

                  2.

                  „mobilný pracovník, ktorý pôsobí v interoperabilnej cezhraničnej doprave“ je každý pracovník, ktorý je členom posádky vlaku a v rámci jednej dennej zmeny je pridelený na interoperabilnú cezhraničnú dopravu na dobu dlhšiu ako jednu hodinu;

                  3.

                  „pracovný čas“ je každá doba, počas ktorej pracovník pracuje, je k dispozícii zamestnávateľovi a vykonáva svoje činnosti alebo povinnosti v súlade s vnútroštátnymi právnymi predpismi a/alebo praxou;

                  4.

                  „odpočinok“ je každá doba, ktorá nie je pracovným časom;

                  5.

                  „nočný čas“ je každá doba, najmenej 7 hodín, vymedzené vnútroštátnymi právnymi predpismi, ktorá musí v každom prípade zahŕňať dobu medzi polnocou a 5. hodinou ráno;

                  6.

                  „nočná zmena“ je každá zmena zahŕňajúca najmenej 3 hodiny práce počas nočného času;

                  7.

                  „odpočinok mimo domov“ je denný odpočinok, ktorý si mobilný pracovník nemôže vybrať vo zvyčajnom mieste svojho bydliska;

                  8.

                  „vodič trakčnej jednotky“ je každý pracovník poverený vedením trakčnej jednotky;

                  9.

                  „čas vedenia trakčnej jednotky“ je trvanie plánovanej činnosti, počas ktorej je vodič trakčnej jednotky zodpovedný za trakčnú jednotku, okrem času plánovaného na uvedenie jednotky do prevádzky a mimo prevádzky, avšak vrátane všetkých plánovaných prestávok, počas ktorých vodič ostáva zodpovedný za trakčnú jednotku.

            Klauzula 3
      Denný odpočinok doma
      Denný odpočinok doma musí trvať najmenej dvanásť po sebe nasledujúcich hodín v priebehu 24 hodín.
      Raz za 7 dní sa však môže skrátiť na najmenej 9 po sebe nasledujúcich hodín. V takomto prípade sa hodiny zodpovedajúce rozdielu medzi skráteným odpočinkom a 12 hodinami pridajú k nasledujúcemu dennému odpočinku doma.
      Výrazne skrátený denný odpočinok sa nesmie plánovať medzi dvoma dennými odpočinkami mimo domov.
      Klauzula 4
      Denný odpočinok mimo domov
      Denný odpočinok mimo domov je najmenej 8 po sebe nasledujúcich hodín v priebehu 24 hodín.
      Po dennom odpočinku mimo domov musí nasledovať denný odpočinok doma (1).
      Odporúča sa venovať pozornosť úrovni pohodlia ubytovania, ktoré sa ponúka pracovníkom odpočívajúcim mimo domova.
      Klauzula 5
      Prestávky
      a)   Vodiči trakčnej jednotky
      Ak je pracovný čas vodiča trakčnej jednotky dlhší než 8 hodín, poskytne sa počas pracovného dňa najmenej 45-minútová prestávk,
      alebo
      ak je pracovný čas od 6 do 8 hodín, takáto prestávka je najmenej 30 minút a poskytne sa počas pracovného dňa.
      Načasovanie prestávky a jej trvanie musí postačovať na to, aby si pracovník účinne oddýchol.
      V prípade meškania vlakov sa prestávky môžu počas pracovného dňa prispôsobovať.
      Časť prestávky by mala byť poskytnutá medzi treťou a šiestou pracovnou hodinou.
      Klauzula 5 písm. a) sa neuplatňuje, ak je k dispozícii druhý vodič trakčnej jednotky. V takomto prípade sa podmienky poskytovania prestávok upravia na vnútroštátnej úrovni.
      b)   Ostatní členovia vlakového personálu
      Ostatným členom vlakového personálu sa poskytuje najmenej 30-minútová prestávka, ak je pracovný čas dlhší než 6 hodín.
      Klauzula 6
      Týždenný odpočinok
      Každý mobilný pracovník, ktorý pôsobí v interoperabilnej cezhraničnej doprave, má v rámci sedemdňového obdobia nárok na nepretržitý týždenný odpočinok v trvaní aspoň 24 hodín, ku ktorému sa pripája 12-hodinový denný odpočinok uvedený v klauzule 3.
      Každému mobilnému pracovníkovi patrí ročne 104 dôb odpočinku v trvaní 24 hodín vrátane 52 dôb týždenného odpočinku v trvaní 24 hodín,
      vrátane:

                  —

                  12 dvojnásobných odpočinkov (v trvaní 48 hodín plus denný odpočinok v trvaní 12 hodín), vrátane soboty a nedele,
                  a

                  —

                  12 dvojnásobných odpočinkov (v trvaní 48 hodín plus denný odpočinok v trvaní 12 hodín) bez záruky toho, že budú zahŕňať sobotu alebo nedeľu.

            Klauzula 7
      Čas vedenia trakčnej jednotky
      Čas vedenia trakčnej jednotky, ako je vymedzený v klauzule 2, nesmie medzi dvoma dennými odpočinkami trvať dlhšie ako 9 hodín počas dennej zmeny a 8 hodín počas nočnej zmeny.
      Maximálna dĺžka času vedenia trakčnej jednotky počas obdobia 2 týždňov je obmedzená na 80 hodín.
      Klauzula 8
      Kontrola
      Na účely monitorovania dodržiavania ustanovení tejto dohody sa vedie záznam pracovného času a odpočinkov mobilných pracovníkov za každý deň. Informácie o skutočne odpracovaných hodinách musia byť k dispozícii. Podnik musí takýto záznam uchovávať aspoň jeden rok.
      Klauzula 9
      Klauzula o zákaze zníženia úrovne ochrany
      Vykonávanie tejto dohody v žiadnom prípade nezakladá platný dôvod pre zníženie celkovej úrovne ochrany mobilných pracovníkov, ktorí pôsobia v interoperabilnej cezhraničnej doprave.
      Klauzula 10
      Sledovanie dohody
      Signatári sledujú vykonávanie a uplatňovanie tejto dohody v rámci Výboru pre medziodvetvový dialóg pre sektor železníc, zriadený v súlade s rozhodnutím Komisie 98/500/ES.
      Klauzula 11
      Hodnotenie
      Zmluvné strany vyhodnotia ustanovenia tejto dohody dva roky po jej podpísaní, po získaní prvých skúseností z vývoja interoperabilnej cezhraničnej dopravy.
      Klauzula 12
      Preskúmanie
      Zmluvné strany preskúmajú uvedené ustanovenia dva roky po skončení obdobia ich vykonávania, ktoré stanoví Rada v rozhodnutí, ktorým táto dohoda nadobudne účinnosť.

         V Bruseli 27. januára 2004

               Za Európske spoločenstvo železníc

            Giancarlo CIMOLI

               prezident

            Johannes LUDEWIG

               výkonný riaditeľ

            Francesco FORLENZA

               predseda skupiny riaditeľov ľudských zdrojov

            Jean-Paul PREUMONT

               poradca pre sociálne veci

               Za Európsku federáciu pracovníkov v doprave

            Norbert HANSEN

               predseda oddelenia železníc

            Jean-Louis BRASSEUR

               podpredseda oddelenia železníc

            Doro ZINKE

               generálny tajomník

            Sabine TRIER

               politická tajomníčka

         (1)  Zmluvné strany súhlasia s tým, aby na úrovni železničných podnikov alebo prípadne na vnútroštátnej úrovni bolo možné uskutočniť medzi sociálnymi partnermi rokovania o druhom po sebe nasledujúcom odpočinku mimo domova, ako aj o náhrade za odpočinok mimo domova. Otázka počtu po sebe nasledujúcich odpočinkov mimo domova a náhrady za odpočinok mimo domova sa na európskej úrovni opätovne prerokuje dva roky po podpísaní tejto dohody.

         PRÍLOHA
         Zoznam oficiálnych hraničných staníc, ktoré sa nachádzajú viac ako 15 km od hraníc a pre ktoré nie je dohoda povinná

                     RZEPIN (PL)

                     TUPLICE (PL)

                     ZEBRZYDOWICE (PL)

                     DOMODOSSOLA (IT)


title: SMERNICA KOMISIE (EÚ) …/… ktorou sa s cieľom prijať osobitné limitné hodnoty pre chemické látky používané v hračkách mení doplnok C k prílohe II k smernici Európskeho parlamentu a Rady 2009/48/ES o bezpečnosti hračiek, pokiaľ ide o bisfenol A

text:
               SMERNICA KOMISIE (EÚ) …/…

               z 24. 5. 2017,

               ktorou sa s cieľom prijať osobitné limitné hodnoty pre chemické látky používané v hračkách mení doplnok C k prílohe II k smernici Európskeho parlamentu a Rady 2009/48/ES o bezpečnosti hračiek, pokiaľ ide o bisfenol A

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2009/48/ES z 18. júna 2009 o bezpečnosti hračiek
                  1
               , a najmä na jej článok 46 ods. 2,

               keďže:

               (1)Smernicou 2009/48/ES sa stanovujú určité požiadavky na chemické látky, ktoré sú klasifikované ako karcinogénne, mutagénne alebo reprodukčne toxické v zmysle nariadenia Európskeho parlamentu a Rady (ES) č. 1272/2008
                  2
               . V doplnku C k prílohe II k smernici 2009/48/ES sa stanovujú osobitné limitné hodnoty pre chemické látky použité v hračkách, ktoré sú určené na hranie pre deti vo veku do 36 mesiacov, alebo v iných hračkách, ktoré sú určené na vkladanie do úst.

               (2)Osobitná limitná hodnota v prípade bisfenolu A (číslo CAS 80-05-7) je 0,1 mg/l (migračný limit). Príslušné testovacie metódy sú stanovené v európskych normách EN 71-10:2005 (príprava vzoriek) a EN 71-11:2005 (meranie).

               (3)V norme EN 71-10:2005 sa vyžaduje, aby sa 10 cm² materiálu hračky extrahovalo so 100 ml vody počas jednej hodiny. Súlad s osobitnou limitnou hodnotou 0,1 mg/l teda znamená, že počas tejto extrakcie sa z materiálu hračky môže vylúčiť maximálne 0,01 mg bisfenolu A.

               (4)S cieľom poskytovať poradenstvo pri príprave legislatívnych návrhov a politických iniciatív v oblasti bezpečnosti hračiek zriadila Komisia expertnú skupinu pre bezpečnosť hračiek. Poslaním jej podskupiny „Chemické látky“ je poskytovať takéto poradenstvo, pokiaľ ide o chemické látky, ktoré sa môžu používať v hračkách. Podskupina „Chemické látky“ expertnej skupiny pre bezpečnosť hračiek na svojom zasadnutí 1. októbra 2015 dospela k názoru, že uplatňovanie osobitných limitných hodnôt a testovacie metódy stanovené vyššie vedú k expozícii vo výške 3 mikrogramov na kilogram telesnej hmotnosti za deň v prípade dieťaťa s telesnou hmotnosťou 10 kg pri vkladaní hračky do úst denne počas 3 hodín.

               (5)Nové údaje o bisfenole A a prepracované metodiky viedli pracovnú skupinu pre materiály prichádzajúce do styku s potravinami, enzýmy, aromatické látky a technologické pomocné látky (CEF) pri Európskom úrade pre bezpečnosť potravín (EFSA) k stanoveniu „dočasného“ prípustného denného príjmu (TDI) pre bisfenol A na úrovni 4 mikrogramov na kilogram telesnej hmotnosti za deň
                  3
               . Pracovná skupina CEF označila prípustný denný príjem za dočasný, a to až do ukončenia dlhodobej štúdie na potkanoch zahŕňajúcej prenatálnu, ako aj postnatálnu expozíciu bisfenolu A, na ktorej v rámci národného toxikologického programu v súčasnosti pracuje Americký úrad pre potraviny a lieky.

               (6)Vzhľadom na uvedené skutočnosti podskupina „Chemické látky“ expertnej skupiny pre bezpečnosť hračiek na svojom zasadnutí 1. októbra 2015 odporučila, aby sa bisfenol A v hračkách obmedzil na 0,04 mg/l (migračný limit), keď sa testuje v súlade s normami EN 71-10:2005 a EN 71-11:2005, pričom sa predpokladá telesná hmotnosť dieťaťa 10 kg, vkladanie hračky do úst denne počas 3 hodín, povrch hračky určenej na vkladanie do úst 10 cm² a umožnenie 10 % dočasného prípustného denného príjmu expozície dieťaťa bisfenolu A v hračkách. Expertná skupina pre bezpečnosť hračiek toto odporúčanie podporila na svojom zasadnutí 14. januára 2016.

               (7)Aj keď sa v nariadení Komisie (EÚ) č. 10/2011
                  4
                stanovuje špecifický migračný limit pre bisfenol A ako monomér v prípade použitia v určitých materiáloch prichádzajúcich do styku s potravinami, ako aj zákaz používať bisfenol A na výrobu polykarbonátových fliaš na dojčenskú výživu, základné predpoklady na odvodenie tohto migračného limitu a vydanie zákazu sa odlišujú od predpokladov v prípade migračného limitu pre bisfenol A v hračkách.

               (8)Na základe dostupných vedeckých dôkazov a vzhľadom na rozdiely medzi hračkami a materiálmi, ktoré prichádzajú do styku s potravinami, je v súčasnosti uplatňovaná osobitná limitná hodnota pre bisfenol A v hračkách príliš vysoká a mala by sa revidovať.

               (9)Účinky bisfenolu A sú predmetom skúmania vo vedeckých fórach. Aj keď môže byť potrebné preskúmať migračný limit, ak sa v budúcnosti objavia nové relevantné vedecké informácie, mal by sa stanoviť limit, ktorý bude odzrkadľovať súčasné vedecké poznatky s cieľom zabezpečiť primeranú ochranu detí.

               (10)Doplnok C k prílohe II k smernici 2009/48/ES by sa preto mal zodpovedajúcim spôsobom zmeniť.

               (11)Opatrenia stanovené v tejto smernici sú v súlade so stanoviskom Výboru pre bezpečnosť hračiek zriadeného na základe článku 47 smernice 2009/48/ES,

               PRIJALA TÚTO SMERNICU:

               Článok 1

               V doplnku C k prílohe II k smernici 2009/48/ES sa v tabuľke položka pre bisfenol A sa nahrádza takto:

                        „Bisfenol A

                        80-05-7

                        0,04 mg/l (migračný limit) v súlade s metódami stanovenými v normách EN 71-10:2005 a EN 71-11:2005.“.

               Článok 2

               1.
                     Členské štáty prijmú a uverejnia najneskôr [Doplňte dátum – 18 mesiacov po dátume uverejnenia v Ú. v. EÚ] zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.

               Tieto ustanovenia sa uplatňujú od [Doplňte dátum nasledujúci jeden deň po dátume stanovenom v prvom pododseku].

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.
                     Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 24. 5. 2017

                     Za Komisiu

                     predseda
                     Jean-Claude JUNCKER

                     (1)
                  Ú. v. EÚ L 170, 30.6.2009, s. 1.

                     (2)
                  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

                     (3)
                  Pracovná skupina EFSA pre materiály prichádzajúce do styku s potravinami, enzýmy, aromatické látky a technologické pomocné látky (CEF) (2015), Vedecké stanovisko k rizikám pre verejné zdravie súvisiacim s prítomnosťou bisfenolu A (BPA) v potravinách: ČASŤ II – Toxikologické hodnotenie a charakterizácia rizika. Vestník EFSA (EFSA Journal) 2015, 13(1):3978, s. 196.
                  http://www.efsa.europa.eu/sites/default/files/scientific_output/files/main_documents/3978part2.pdf
                   .

                     (4)
                  Nariadenie Komisie (EÚ) č. 10/2011 zo 14. januára 2011 o plastových materiáloch a predmetoch určených na styk s potravinami (Ú. v. EÚ L 12, 15.1.2011, s. 1).


title: Smernica Komisie 2003/121/ES z 15. decembra 2003, ktorou sa mení a dopĺňa smernica 98/53/ES ustanovujúca metódy odberu vzoriek a metódy analýzy pre úradnú kontrolu hodnôt určitých cudzorodých látok v potravináchText s významom pre EHP.

text:
Dôležité právne oznámenie

|

32003L0121

Úradný vestník L 332 , 19/12/2003 S. 0038 - 0040

		Smernica Komisie 2003/121/ESz 15. decembra 2003,ktorou sa mení a dopĺňa smernica 98/53/ES ustanovujúca metódy odberu vzoriek a metódy analýzy pre úradnú kontrolu hodnôt určitých cudzorodých látok v potravinách(Text s významom pre EHP)KOMISIA EURÓPSKYCH SPOLOČENSTIEV,so zreteľom na Zmluvu o založení Európskeho spoločenstva,so zreteľom na smernicu Rady 85/591/EHS z 20. decembra 1985 ktorá sa týka zavedenia metód spoločenstva pre odoberanie vzoriek a analytických metód pre monitoring potravín určených pre ľudskú spotrebu [1], najmä na jej článok 1,keďže:(1) nariadenie Komisie (ES) č. 466/2001 z 8. marca 2001, ktorým sa stanovujú maximálne hodnoty obsahu niektorých cudzorodých látok v potravinách [2], naposledy zmenené a doplnené nariadením (ES) č. 1425/2003 [3], pevne stanovuje maximálne hodnoty pre kukuricu, ktorá sa má triediť alebo iným spôsobom fyzicky spracovať predtým, než je poskytnutá na ľudskú spotrebu, alebo pred tým, než sa použije ako zložka v potravinách;(2) odber vzoriek zohráva významnú úlohu pri presnom určovaní hladín aflatoxínov, ktoré sú veľmi nerovnomerne rozložené. Smernica Komisie 98/53/ES [4], zmenená a doplnená smernicou 2002/27/ES [5], by sa mala zmeniť tak, aby obsahovala špecifické ustanovenia týkajúce sa kukurice, ktorá sa má triediť alebo iným spôsobom fyzicky spracovať predtým, než je poskytnutá na ľudskú spotrebu, alebo pred tým, než sa použije ako zložka v potravinách;(3) je mimoriadne dôležité, aby sa analytické výsledky vykazovali a interpretovali jednotným spôsobom, čím sa zabezpečí zosúladený prístup v celej únii. Tieto interpretačné pravidlá by sa mali uplatňovať na analytické výsledky získané zo vzoriek určených pre úradnú kontrolu. V prípade analýzy pre účely obhajoby alebo odborného posudku sa uplatňujú vnútroštátne predpisy;(4) smernica 98/53/ES sa preto musí náležite zmeniť a doplniť;(5) opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,PRIJALA TÚTO SMERNICU:Článok 1Príloha I k smernici 98/53/ES sa mení tak, ako to stanovuje príloha I k tejto smernici.Príloha II k smernici 98/53/ES sa mení tak, ako to stanovuje príloha II k tejto smernici.Článok 21. Členské štáty uvedú do účinnosti zákony, iné predpisy a správne opatrenia potrebné na dosiahnutie súladu s touto smernicou najneskôr do 31. októbra 2004. Bezodkladne predložia Komisii znenie týchto ustanovení a korelačnú tabuľku medzi týmito ustanoveniami a touto smernicou.Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.Článok 3Táto smernica nadobúda účinnosť 20. deň po jej uverejnení v Úradnom vestníku Európskej únie.Článok 4Táto smernica je adresovaná členským štátom.V Bruseli 15. decembra 2003Za KomisiuDavid Byrnečlen Komisie[1] Ú. v. ES L 372, 31.12.1985, s. 50.[2] Ú. v. ES L 77, 16.3.2001, s. 1.[3] Ú. v. ES L 203, 12.8.2003, s. 1.[4] Ú. v. ES L 201, 17.7.1998, s. 93.[5] Ú. v. ES L 75, 16.3.2002, s. 44.--------------------------------------------------PRÍLOHA IPríloha I k smernici 98/53/ES sa mení a dopĺňa takto:1. v bode 5.2.1 sa štvrtá zarážka nahrádza takto:"— hmotnosť súhrnnej vzorky = 30 kg, ktoré sa musia pred rozomletím zmiešať a rozdeliť na tri rovnaké podvzorky s hmotnosťou 10 kg (toto rozdelenie na tri podvzorky je nevyhnutné v prípade podzemnice olejnej, orechov, sušeného ovocia a kukurice určenej na ďalšie triedenie alebo iné fyzické spracovanie, závisí to však od dostupnosti zariadenia, ktoré je schopné homogenizácie 30 kg vzorky). V prípadoch, keď súhrnná vzorka váži menej ako 10 kg, nemusí sa rozdeliť na tri podvzorky. V prípade korenia súhrnná vzorka váži maximálne 10 kg, a preto nie je potrebné delenie na podvzorky.";2. bod 5.2.2. sa nahrádza takto:"5.2.2. Schválenie skupiny alebo podskupiny- Pre podzemnicu olejnú, orechy, sušené ovocie, kukuricu určenú na ďalšie triedenie alebo iné fyzické spracovanie a pre korenie:- schválenie, ak súhrnná vzorka alebo priemer podvzoriek vyhovuje maximálnej hodnote, zohľadňujúc nepresnosť merania a korekciu vzhľadom na obnovu,- zamietnutie, ak súhrnná vzorka alebo priemer podvzoriek bezpochyby prekračuje maximálnu hodnotu, zohľadňujúc nepresnosť merania a korekciu vzhľadom na obnovu.- Pre podzemnicu olejnú, orechy, sušené ovocie, obilniny určené na priamu ľudskú spotrebu a obilniny, s výnimkou kukurice, určené na ďalšie triedenie alebo iné fyzické spracovanie:- schválenie, ak žiadna z podvzoriek neprekračuje maximálnu hodnotu, zohľadňujúc nepresnosť merania a korekciu vzhľadom na obnovu,- zamietnutie, ak jedna alebo viac podvzoriek bezpochyby prekračuje maximálnu hodnotu, zohľadňujúc nepresnosť merania a korekciu vzhľadom na obnovu,- ak má súhrnná vzorka hmotnosť menšiu ako 10 kg:- schválenie, ak súhrnná vzorka vyhovuje maximálnej hodnote, zohľadňujúc nepresnosť merania a korekciu vzhľadom na obnovu,- zamietnutie, ak súhrnná vzorka bezpochyby prekračuje maximálnu hodnotu, zohľadňujúc nepresnosť merania a korekciu vzhľadom na obnovu.";3. bod 5.4.2 sa nahrádza takto:"5.4.2. Schválenie skupiny alebo podskupiny- schválenie, ak súhrnná vzorka vyhovuje maximálnej hodnote, zohľadňujúc nepresnosť merania a korekciu vzhľadom na obnovu,- zamietnutie, ak súhrnná vzorka bezpochyby prekračuje maximálnu hodnotu, zohľadňujúc nepresnosť merania a korekciu vzhľadom na obnovu.";4. bod 5.5.1.2 sa nahrádza takto:"5.5.1.2. Schválenie skupiny alebo podskupiny- schválenie, ak súhrnná vzorka vyhovuje maximálnej hodnote, zohľadňujúc nepresnosť merania a korekciu vzhľadom na obnovu,- zamietnutie, ak súhrnná vzorka bezpochyby prekračuje maximálnu hodnotu, zohľadňujúc nepresnosť merania a korekciu vzhľadom na obnovu.";5. bod 5.5.2.3 sa nahrádza takto:"5.5.2.3. Schválenie skupiny alebo podskupiny- schválenie, ak súhrnná vzorka vyhovuje maximálnej hodnote, zohľadňujúc nepresnosť merania a korekciu vzhľadom na obnovu,- zamietnutie, ak súhrnná vzorka bezpochyby prekračuje maximálnu hodnotu, zohľadňujúc nepresnosť merania a korekciu vzhľadom na obnovu.;"--------------------------------------------------PRÍLOHA IIV prílohe II k smernici 98/53/ES sa bod 4.4 nahrádza takto:"4.4. Výpočet obnovy a vykazovanie výsledkovAnalytický výsledok sa musí vykazovať ako opravený alebo neopravený vzhľadom na regeneráciu. Vykazovať sa musí spôsob vykazovania a stupeň obnovy. Analytický výsledok opravený vzhľadom na obnovu sa používa pri kontrole zhody (pozri prílohu I, body 5.2.2, 5.3.2, 5.4.2, 5.5.1.2 a 5.5.2.3).Analytický výsledok sa musí vykazovať v tvare x +/– U, kde x je analytický výsledok a U je rozšírená neistota merania, pomocou koeficientu pokrytia v hodnote 2, ktorý zabezpečuje približne 95-percentnú úroveň spoľahlivosti."--------------------------------------------------


title: Smernica 2004/12/ES Európskeho parlamentu a Rady z 11. februára 2004, ktorou sa mení a dopĺňa smernica 94/62/ES o obaloch a odpadoch z obalov

text:
Dôležité právne oznámenie

|

32004L0012

Úradný vestník L 047 , 18/02/2004 S. 0026 - 0032

		Smernica 2004/12/ES Európskeho parlamentu a Radyz 11. februára 2004,ktorou sa mení a dopĺňa smernica 94/62/ES o obaloch a odpadoch z obalovEURÓPSKY PARLAMENT A RADA EURÓPSKEJ ÚNIE,so zreteľom na Zmluvu o založení Európskeho spoločenstva a najmä na jej článok 95 ods. 1,so zreteľom na návrh Komisie [1],so zreteľom na stanovisko Európskeho hospodárskeho a sociálneho výboru [2],konajúc v súlade s postupom ustanoveným v článku 251 zmluvy [3], v zmysle spoločného textu schváleného Zmierovacím výborom 17. decembra 2003,keďže:(1) podľa smernice 94/62/ES [4] sa od Rady vyžaduje, aby najneskôr šesť mesiacov pred ukončením päťročnej fázy začínajúcej dňom, keď mala byť táto smernica implementovaná do vnútroštátneho práva stanovila ciele na ďalšiu päťročnú fázu;(2) definícia "obalov" uvedená v smernici 94/62/ES by sa mala ďalej vyjasniť zavedením určitých kritérií a prílohy, ktorá obsahuje ilustračné príklady. Aby sa dosiahli ambiciózne recyklačné ciele je potrebné podnecovať k vývoju novátorských environmentálne vhodných a uskutočniteľných recyklačných procesov. Malo by sa uskutočniť vyhodnotenie rôznych recyklačných metód s cieľom vytvorenia definícií pre tieto metódy;(3) recyklačné ciele pre každý konkrétny odpadový materiál by mali zohľadňovať posudzovanie životného cyklu a analýzu nákladov a prínosov, ktoré uvádzajú zreteľné rozdiely tak v nákladoch ako i prínosoch recyklácie rozličných obalových materiálov a mali by zlepšiť koherenciu vnútorného trhu pri recyklácii týchto materiálov;(4) zhodnocovanie a recyklácia odpadov z obalov by sa mala ďalej zvyšovať kvôli znižovaniu ich vplyvu na životné prostredie;(5) určitým členským štátom, ktorým bolo z dôvodu zvláštnych okolností umožnené presunúť dátum stanovený na dosiahnutie cieľov zhodnocovania a recyklácie uvedený v smernici 94/62/ES na neskôr, by sa mal udeliť ďalší, ale obmedzený odklad;(6) Európsky parlament, Rada a Komisia sa zhodujú na potrebe dočasných derogácií pre prístupové štáty vzhľadom na ciele tejto smernice. Toto by sa malo rozhodnúť na základe žiadostí pristupujúcich štátov o derogácie, ktoré by sa zásadne nemali uplatňovať po roku 2012 v prípade Cypru, Českej republiky, Estónska, Maďarska, Litvy, Slovenska a Slovinska; 2013 v prípade Malty; 2014 v prípade Poľska a 2015 v prípade Lotyšska;(7) táto dohoda sa bude finalizovať v súlade s príslušným právnym postupom pred uplynutím lehoty na transpozíciu tejto smernice;(8) hospodárstvo s obalmi a odpadmi z obalov vyžaduje od členských štátov vytvorenie systémov návratu, zberu a zhodnotenia. Takéto systémy by mali byť otvorené účasti všetkých zainteresovaných strán a vytvorené tak, aby sa predišlo diskriminácii dovezených výrobkov a prekážkam v obchode alebo deformácii hospodárskej súťaže a aby sa zaistila maximálna možná návratnosť obalov a odpadov z obalov v súlade so zmluvou. Malo by sa predísť diskriminácii materiálov na základe ich váhy. Prevádzkovatelia v obalovom reťazci by mali niesť svoju spoločnú zodpovednosť aby zaistili, že environmentálny vplyv obalov a odpadov z obalov je počas ich životného cyklu znížený v najväčšej možnej miere;(9) každoročné údaje z celého spoločenstva o obaloch a odpadoch z obalov vrátane odpadov vyvezených na recykláciu a zhodnotenie mimo spoločenstva sú potrebné na monitorovanie implementácie cieľov tejto smernice. Toto vyžaduje techniku harmonizovaného podávania správ a zreteľných usmernení pre poskytovateľov dát;(10) Komisia by mala preskúmať a podať správu o vykonávaní tejto smernice a jej vplyvu tak na životné prostredie ako i vnútorný trh. Táto správa by mala tiež pokrývať otázky nevyhnutných požiadaviek, opatrení na predchádzanie vzniku odpadov, možný ukazovateľ obalov, plány na predchádzanie vzniku odpadov, opätovné používanie, zodpovednosť výrobcu a ťažké kovy a mala by, ak je to vhodné obsahovať návrhy na revíziu;(11) členské štáty by mali podporovať relevantné informačné a osvetové kampane pre spotrebiteľov a podnecovať ďalšie nástroje prevencie;(12) okrem environmentálnych cieľov a cieľov vnútorného trhu tejto smernice môže recyklácia poskytnúť prácu, ktorá zanikla inde v spoločnosti a môže tak napomôcť predchádzať vylúčeniu;(13) pretože ciele navrhovanej akcie, menovite zosúladenie národných cieľov recyklácie odpadov z obalov zohľadňujúc jednotlivé okolnosti každého členského štátu a ďalšie vyjasnenie definícií sa nedá dostatočne dosiahnuť členskými štátmi a preto, z dôvodu rozsahu akcie sa dosiahne lepšie na úrovni spoločenstva, spoločenstvo môže prijať opatrenia v súlade s princípom subsidiarity, ako je uvedený v článku 5 zmluvy. V súlade s princípom proporcionality ako je uvedený v tom článku, táto smernica nezachádza ďalej ako je potrebné na dosiahnutie týchto cieľov;(14) opatrenia potrebné na vykonávanie tejto smernice by sa mali prijať v súlade s rozhodnutím Rady 1999/468/ES z 28. júna 1999 ktorým sa ustanovujú postupy pre výkon vykonávacích právomocí prenesených na Komisiu [5].(15) smernica 94/62/ES by sa preto mala podľa toho zmeniť a doplniť,PRIJALI TÚTO SMERNICU:Článok 1smernica 94/62/ES sa týmto mení a dopĺňa takto:1. za článok 3 bod 1 sa vkladajú tieto pododseky:"definícia "obalov" sa ďalej zakladá na kritériách uvedených nižšie. Položky uvedené v prílohe I sú ilustračné príklady uplatňovania týchto kritérií.i) Položky sa považujú za obaly, ak spĺňajú horeuvedenú definíciu bez toho, aby boli dotknuté ďalšie funkcie, ktoré môže obal tiež plniť, pokiaľ nie je položka neoddeliteľnou súčasťou výrobku a pokiaľ nie je potrebná na uchovávanie, podporu alebo zachovávanie výrobku počas jeho životnosti a všetky jeho prvky sa majú použiť, spotrebovať alebo zneškodniť spoločne.ii) Položky vytvorené s cieľom plnenia na mieste predaja a "zneškodniteľné" položky predané, plnené, alebo vytvorené s cieľom plnenia na mieste predaja sa považujú za obaly za predpokladu, že plnia funkciu obalu.iii) Obalové zložky a pomocné prvky začlenené do obalov sa považujú za časť obalu, do ktorého sú začlenené. Pomocné prvky priamo zavesené alebo pripevnené k výrobku, ktoré plnia funkciu obalu sa považujú za obal, pokiaľ nie sú neoddeliteľnou súčasťou výrobku a pokiaľ sa všetky jeho prvky nemajú spotrebovať a zneškodniť spoločne.Komisia, ak to bude vhodné, v súlade s postupom uvedeným v článku 21 preskúma a ak to bude potrebné reviduje ilustračné príklady definície obalov uvedené v prílohe I. Prioritne sa bude zaoberať týmito položkami: CD a video obaly, kvetináče, tuby a valce okolo ktorých je ovinutý pružný materiál, podkladový papier zo samolepiek a baliaci papier."2. Článok 4 sa nahrádza takto:"Článok 4Prevencia1. Členské štáty zaistia, že okrem opatrení na predchádzanie tvorby odpadov z obalov prijatých v súlade s článkom 9 sa vykonávajú ďalšie preventívne opatrenia.Takéto ďalšie opatrenia môžu pozostávať z národných programov, projektov zavádzajúcich zodpovednosť výrobcov za minimalizáciu environmentálnych vplyvov obalov alebo iných akcií prijatých, ak je to vhodné, po konzultácii s hospodárskymi operátormi a vytvorené na zjednotenie a využitie mnohých iniciatív prijatých členskými štátmi ohľadom prevencie. Musia byť v súlade s cieľmi tejto smernice definovanými v článku 1 ods. 12. Komisia pomôže podporovať prevenciu podnecovaním vývoja vhodných európskych noriem v súlade s článkom 10. Normy budú mať za cieľ znižovať vplyv obalov na životné prostredie v súlade s článkami 9 a 10.3. Komisia vo vhodných prípadoch predstaví návrhy opatrení na posilnenie a doplnenie presadzovania základných požiadaviek a zaistí, že nové obaly sa uvedú na trh len ak výrobca prijal všetky potrebné opatrenia na minimalizáciu ich vplyvu na životné prostredie bez toho, aby to bolo na úkor základných funkcií obalu."3. Článok 6 sa nahrádza takto:"Článok 6Zhodnotenie a recyklácia1. Na splnenie úloh tejto smernice prijmú členské štáty opatrenia potrebné na dosiahnutie nasledujúcich cieľov na celom svojom území:a) najneskôr do 30. júna 2001 sa zhodnotí alebo spáli v spaľovniach s energetickým zhodnocovaním najmenej 50 % a najviac 65 % hmotnosti odpadov z obalov;b) najneskôr do 31. decembra 2008 sa zhodnotí alebo spáli v spaľovniach s energetickým zhodnocovaním najmenej 60 % hmotnosti odpadov z obalov;c) najneskôr do 30. júna 2001 sa zrecykluje najmenej 25 % a najviac 45 % hmotnosti celkových obalových materiálov v odpadoch z obalov s minimálne 15 % hmotnosti za každý obalový materiál;d) najneskôr do 31. decembra 2008 sa zrecykluje najmenej 55 % a najviac 80 % hmotnosti odpadov z obalov;e) najneskôr do 31. decembra sa dosiahnu nasledujúce minimálne recyklačné ciele pre materiály v odpadoch z obalov:i) 60 % hmotnosti pre skloii) 60 % hmotnosti pre papier a kartóniii) 50 % hmotnosti pre kovyiv) 22,5 % hmotnosti pre plasty, započítava sa výlučne materiál, ktorý sa recykluje späť na plasty;v) 15 % hmotnosti pre drevo.2. Odpady z obalov vyvezené zo spoločenstva v súlade s nariadeniami Rady (EHS) č. 259/93 [6], (ES) č. 1420/1999 [7] a nariadením Komisie (ES) č. 1547/1999 [8] sa započítavajú do plnenia záväzkov a cieľov odseku 1 len ak existuje hodnoverný dôkaz o tom, že zhodnotenie a/alebo činnosť recyklácie sa uskutočnila za podmienok ktoré sú približne rovnocenné s tými, ktoré v tejto veci predpisuje legislatíva spoločenstva.3. Členské štáty podporujú, tam kde je to vhodné, energetické zhodnocovanie, ak sa uprednostňuje pred materiálovou recykláciou z environmentálnych a nákladovo-príjmových dôvodov. Toto sa môže uskutočniť zvážením dostatočnej hranice medzi národnými cieľmi recyklácie a zhodnotenia.4. Členské štáty podporujú, tam kde je to vhodné, používanie materiálov získaných z recyklovaných odpadov z obalov na výrobu obalov a ďalších výrobkov prostredníctvoma) zlepšením trhových podmienok pre takéto materiály;b) preskúmaním existujúcich predpisov zabraňujúcich používanie takých materiálov.5. Najneskôr do 31. decembra 2007 stanoví Európsky parlament a Rada, konajúc kvalifikovanou väčšinou a na návrh Komisie, ciele na tretiu päťročnú fázu 2009 až 2014, na základe praktických skúseností získaných v členských štátoch pri dosahovaní cieľov uvedených v odseku 1 a zistení vedeckého výskumu a vyhodnocovaných techník ako sú posudzovania životného cyklu a analýzy nákladov a príjmov.Tento proces sa bude opakovať každých päť rokov.6. Opatrenia a ciele uvedené v odseku 1 členské štáty uverejnia a budú predmetom informačnej kampane pre všeobecnú verejnosť a hospodárskych operátorov.7. Grécko, Írsko a Portugalsko sa môžu kvôli svojej špecifickej situácii, menovite veľkého množstva malých ostrovov, prítomnosti vidieckych a horských oblastí a súčasne malej spotrebe obalov rozhodnúť:a) dosiahnuť najneskôr do 30. júna 2001 nižšie ciele ako sú tie stanovené v odseku 1 písm. a) a c) ale musia dosiahnuť aspoň 25 % na zhodnocovanie a spaľovanie v spaľovniach s energetickým zhodnocovaním;b) odložiť zároveň dosiahnutie cieľov v odsekoch 1 písm. a) a c) na neskorší termín, ktorý však nesmie byť neskôr ako 31. december 2005;c) odložiť dosiahnutie cieľov uvedených v odsekoch 1 písm. b), d) a e) na dátum podľa ich vlastného výberu, ktorý nesmie byť neskôr ako 31. december 2011.8. Komisia čo najskôr a najneskôr 30. júna 2005 predloží Európskemu parlamentu a Rade správu o pokroku pri zavádzaní tejto smernice a jej vplyve na životné prostredie ako aj na fungovanie vnútorného trhu. Správa zohľadní individuálne okolnosti každého členského štátu. Bude obsahovať nasledujúce:a) vyhodnotenie účinnosti, zavádzania a presadzovania základných požiadaviek;b) dodatočné preventívne opatrenia na zníženie vplyvu na životné prostredie obalov v čo najväčšej možnej miere bez obmedzenia ich základných funkcií;c) možný vývoj environmentálnych ukazovateľov obalov pre jednoduchšiu a účinnejšiu prevenciu odpadov z obalov;d) plány prevencie odpadov z obalov;e) podporu opätovného používania a najmä porovnanie nákladov a prínosov pri opätovnom používaní a pri recyklácii;f) zodpovednosť výrobcu vrátane jej finančných aspektov;g) úsilie ďalej znižovať a ak je vhodné, napokon vylúčiť ťažké kovy a iné nebezpečné látky v obaloch do roku 2010.K tejto správe budú pripojené, ak je to vhodné, návrhy na revíziu príslušných ustanovení tejto smernice, pokiaľ už takéto návrhy neboli v tom čase prestavené.9. Správa sa bude zaoberať otázkami v odseku 8 ako i ďalšími relevantnými otázkami v rámci rozličných prvkov Šiesteho environmentálneho akčného programu, najmä tematickej stratégie o recyklácii a tematickej stratégie o trvalo udržateľnom využívaní zdrojov.Komisia a členské štáty budú, ak je to vhodné, podporovať štúdie a pilotné projekty týkajúce sa bodov 8 b), c), d), e) a f) a ďalších nástrojov prevencie.10. Členským štátom, ktoré majú, alebo budú mať stanovené programy za maximálnymi cieľmi odseku 1 a ktoré za týmto účelom zabezpečia príslušné kapacity na recykláciu a zhodnocovanie sa povolí sledovanie týchto cieľov v záujme vyššej úrovne ochrany životného prostredia za podmienky, že tieto opatrenia predchádzajú deformáciám vnútorného trhu a nebránia ostatným členským štátom dosiahnuť súlad s touto smernicou. Členské štáty informujú Komisiu o takýchto opatreniach. Komisia potvrdí tieto opatrenia po overení v spolupráci s členskými štátmi, že sú konzistentné s horeuvedenými požiadavkami a nevytvárajú svojvoľné prostriedky diskriminácie alebo skryté obmedzenie obchodovania medzi členskými štátmi."4. Článok 8 ods. 2 sa nahrádza takto:"2. Aby sa umožnil zber, opätovné používanie a zhodnotenie vrátane recyklácie, obal musí uvádzať na účely svojej identifikácie a zatriedenia klasifikácie príslušným priemyslom charakteristiku použitého obalového materiálu (obalových materiálov) na základe rozhodnutia komisie 97/129/ES [9]."5. K článku 13 sa pridáva tento odsek:"Členské štáty tiež podporujú informovanie spotrebiteľov a osvetové kampane."6. Článok 19 sa nahrádza takto:"Článok 19Prispôsobenie vedeckému a technickému pokrokuZmeny a doplnky potrebné na prispôsobenie identifikačného systému (uvedeného v článku 8 ods. 2 a článku 10 druhý pododsek, posledná odrážka), formátov týkajúcich sa databázového systému (uvedeného v článku 12 ods. 3 a v prílohe III), ako aj ilustračných príkladov na definície obalov (uvedených v prílohe I) vedeckému a technickému pokroku budú prijaté v súlade s postupom uvedeným v článku 21 ods. 2"7. Článok 20 ods. 1 sa nahrádza takto:"1. Komisia v súlade s postupom uvedeným v článku 21 určí technické opatrenia potrebné na riešenie akýchkoľvek ťažkostí, ktoré sa objavia pri uplatňovaní ustanovení tejto smernice, najmä čo sa týka inertných obalových materiálov uvedených na trh Európskej únie vo veľmi malých množstvách (t. j. približne 0,1 % hmotnosti), primárne obaly pre zdravotnícke pomôcky a farmaceutické výrobky, malé obaly a luxusné obaly."8. Ćlánok 21 sa nahrádza takto:"Článok 21Postup výboru1. Komisii pomáha výbor2. Kde sa odkazuje na tento odsek, uplatňujú sa články 5 a 7 rozhodnutia 1999/468/ES [10] so zreteľom na jeho článok 8.Lehota uvedená v článku 5 ods. 6 rozhodnutia 1999/468/ES sa stanovuje na tri mesiace.3. Výbor prijme svoj rokovací poriadok."9. V článku 22 sa vkladá nasledujúci odsek:"3a. Za predpokladu, že sa dosiahnu úlohy vytýčené v článku 6, členské štáty môžu transponovať ustanovenia článku 7 prostredníctvom dohôd medzi kompetentnými orgánmi a dotknutými hospodárskymi sektormi.Takéto dohody musia splňať tieto požiadavky:a) dohody budú vykonateľné;b) dohody určia ciele so zodpovedajúcimi termínmi;c) dohody budú zverejnené v národnom úradnom vestníku alebo v úradnom dokumente rovnako prístupnom verejnosti a zaslané Komisii;d) dosiahnuté výsledky budú pravidelne monitorované, oznamované kompetentným orgánom a Komisii a sprístupnené verejnosti za podmienok uvedených v dohode;e) kompetentné orgány zaistia, že sa preskúma pokrok dosiahnutý podľa dohody;f) v prípade nesúladu s dohodou členské štáty zavedú príslušné ustanovenia smernice legislatívnymi, regulatívnymi alebo správnymi opatreniami."10. Príloha I sa nahrádza prílohou, ktorá sa nachádza v prílohe k tejto smernici.Článok 21. Členské štáty prijmú zákony, iné predpisy a správne opatrenia potrebné na dosiahnutie súladu s touto smernicou do 18. augusta 2005. Bezodkladne o tom informujú Komisiu.Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.Článok 3Táto smernica nadobúda účinnosť v deň vydania v Úradnom vestníku Európskej únie.Článok 4Táto smernica je adresovaná členským štátom.V Štrasburgu, 11. februára 2004.Za Európsky parlamentPredsedaP. CoxZa RaduPredsedaM. McDowell[1] Ú. v. ES C 103 E, 30.4.2002, s. 17.[2] Ú. v. ES C 221, 17.9.2002, s. 31.[3] Stanovisko Európskeho parlamentu z 3. septembra 2002 (Ú. v. EÚ C 272 E, 13.11.2003, s. 287), spoločná pozícia Rady zo 6. marca 2003 (Ú. v. EÚ C 107, 6.5.2003, s. 17), pozícia Európskeho parlamentu z 2. júla 2003 (ešte neuverejnené v Úradnom vestníku). Legislatívna rezolúcia Európskeho parlamentu z 29. januára 2004 a rozhodnutie Rady z 26. januára 2004.[4] Ú. v. ES L 365, 31.12.1994, s. 10. Smernica naposledy zmenená a doplnená nariadením (ES) č. 1882/2003 (Ú. v. EÚ L 284, 31.10.2003, s. 1).[5] Ú. v. ES L 184, 17.7.1999, s. 23.[6] Ú. v. ES L 30, 6.2.1993, s.1. Nariadenie naposledy zmenené a doplnené nariadením Komisie (ES) č. 2557/2001 (Ú. v. ES L 349, 31. 12. 2001, s.1).[7] Ú. v. ES L 166, 1.7.1999, s.6. Nariadenie naposledy zmenené a doplnené nariadením Komisie (ES) č. 2118/2003 (Ú.v. EÚ L 318, 3.12.2003, s.5).[8] Ú. v. ES L 185, 17.7.1999, s.1. Nariadenie naposledy zmenené a doplnené nariadením (ES) č. 2118/2003.[9] Ú. v. ES L 50, 20.2.1997, s. 28.[10] Ú. v. ES L 184, 17.7.1999, s. 23.--------------------------------------------------PRÍLOHA"PRÍLOHA IILUSTRAČNÉ PRÍKLADY NA KRITÉRIÁ UVEDENÉ V ČLÁNKU 3 ODS. 1Ilustračné príklady kritéria i)ObalyKrabičky na sladkostiCelofánový obal na CD obalochNeobalyKvetináče určené na celé obdobie života rastlinyKrabice na narádieČajové vrecúškaOchranné voskové vrstvy na syrochČrevo z jaternícIlustračné príklady kritéria ii)Obaly, ak sú vytvorené s cieľom plnenia na mieste predajaPapierové alebo plastové taškyJednorazové taniere a šálkyFólieDesiatové vrecúškaAlobalNeobalyPaličky na miešanieJednorazové príboryIlustračné príklady kritéria iii)ObalyVisacie štítky zavesené priamo alebo pripojené k výrobkuČasti obalovKefka riasenky, ktorá tvorí časť uzáveruNálepky pripojené k inej obalovej položkeSvorky zo zošívačiekPlastové obaly na papierOdmerky, ktoré tvoria časť uzáveru detergentov."--------------------------------------------------


title: Smernica Rady z 20. júna 1989, ktorou sa ustanovujú podrobné postupy vykonávania kontrol s cieľom zabezpečiť dodržiavanie bodu mrazu surového mlieka ustanoveného v prílohe A k smernici 85/397/EHS

text:
Dôležité právne oznámenie

|

31989L0384

Úradný vestník L 181 , 28/06/1989 S. 0050 - 0050 Fínske špeciálne vydanie: Kapitola 3 Zväzok 29 S. 0189  Švédske špeciálne vydanie: Kapitola 3 Zväzok 29 S. 0189

		Smernica Radyz 20. júna 1989,ktorou sa ustanovujú podrobné postupy vykonávania kontrol s cieľom zabezpečiť dodržiavanie bodu mrazu surového mlieka ustanoveného v prílohe A k smernici 85/397/EHS(89/384/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva,so zreteľom na smernicu Rady 85/397/EHS z 5. augusta 1985 o zdravotných a veterinárnych otázkach, ktoré ovplyvňujú obchodovanie s tepelne ošetreným mliekom v rámci spoločenstva [1], v znení nariadenia (EHS) č. 3768/85 [2], najmä na jej článok 11 ods. 6,so zreteľom na návrh Komisie,keďže v kapitole VI časť D prílohy A smernice 85/397/EHS sa uvádza, ktoré normy sa musia dodržiavať pri vstupe surového mlieka do spracovateľského zariadenia alebo do centra zberu alebo štandardizácie;keďže s cieľom zohľadniť rozdiely pri zbere by sa malo stanoviť, v ktorej etape sa môže vykonať kontrola bodu mrazu tak, aby sa zabezpečilo jednotné dodržiavanie tejto požiadavky,PRIJALA TÚTO SMERNICU:Článok 1Členské štáty zabezpečujú, že kontroly bodu mrazu surového mlieka ustanovené v kapitole VI časť D prílohy A smernice 85/397/EHS sa vykonávajú podľa týchto podrobných postupov:1. surové mlieko každého podniku sa musí pravidelne kontrolovať prostredníctvom odberu náhodných vzoriek.Ak sa mlieko jedného podniku dodáva priamo spracovateľskému zariadeniu, majú sa tieto vzorky odoberať pri zbere mlieka v podniku, pričom je však potrebné prijať predbežné opatrenia s cieľom zabrániť podvodu počas prepravy alebo pred vyložením mlieka v spracovateľskom zariadení, ak toto mlieko dodáva do tohto zariadenia priamo farmár.Ak na základe výsledkov kontroly nadobudne príslušný orgán podozrenie, že bola pridaná voda, odoberie v podniku autentickú vzorku. Autentická vzorka je vzorka, ktorá zodpovedá mlieku z ranného alebo večerného dojenia, nad ktorým bol vykonaný úplný dohľad, a ktoré sa začalo najskôr jedenásť a najneskôr trinásť hodín po predchádzajúcom dojení.Ak sa mlieko dodáva z niekoľkých podnikov, vzorky sa môžu odoberať len pri vstupe surového mlieka do spracovateľského zariadenia alebo do centra zberu alebo štandardizácie, pokiaľ sa v podnikoch sa vykonajú kontroly na mieste.Ak sa na základe výsledkov kontroly preukáže, že norma ustanovená v kapitole VI časť D prílohy A smernice 85/397/EHS bola prekročená, vzorky sa odoberajú vo všetkých podnikoch, ktoré dodali predmetné surové mlieko.Príslušný orgán môže prípadne odobrať autentické vzorky v zmysle tretieho pododseku bodu 1;2. ak sa na základe výsledkov kontroly nepotvrdí podozrenie, že bola pridaná voda, surové mlieko sa môže použiť na výrobu tepelne ošetreného mlieka.Článok 2Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. júla 1990.Článok 3Táto smernica je adresovaná členským štátom.V Luxemburgu 20. júna 1989Za RadupredsedaC. Romero Herrera[1] Ú. v. ES L 226, 24.8.1985, s. 13.[2] Ú. v. ES L 362, 31.12.1985, s. 8.--------------------------------------------------


title: Smernica Rady z 24. júla 1979, ktorou sa menia a dopĺňajú smernice 66/401/EHS, 66/402/EHS, 70/458/EHS a 70/457/EHS o obchodovaní s osivom krmovín, obilnín a zelenín a o spoločnom katalógu odrôd poľnohospodárskych rastlinných druhov

text:
Dôležité právne oznámenie

|

31979L0692

Úradný vestník L 205 , 13/08/1979 S. 0001 - 0004 Grécke špeciálne vydanie: Kapitola 03 Zväzok 26 S. 0049  Španielske špeciálne vydanie: Kapitola 03 Zväzok 16 S. 0202  Portugalské špeciálne vydanie Kapitola 03 Zväzok 16 S. 0202  Fínske špeciálne vydanie: Kapitola 3 Zväzok 11 S. 0068  Švédske špeciálne vydanie: Kapitola 3 Zväzok 11 S. 0068

		Smernica Radyz 24. júla 1979,ktorou sa menia a dopĺňajú smernice 66/401/EHS, 66/402/EHS, 70/458/EHS a 70/457/EHS o obchodovaní s osivom krmovín, obilnín a zelenín a o spoločnom katalógu odrôd poľnohospodárskych rastlinných druhov(79/692/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva a najmä na jej články 43 a 100,so zreteľom na návrh Komisie [1],so zreteľom na stanovisko Európskeho parlamentu [2],so zreteľom na stanovisko Hospodárskeho a sociálneho výboru [3],keďže z nižšie uvedených dôvodov by sa mali určité smernice o obchodovaní s osivom množiteľského materiálu zmeniť a doplniť;keďže v prípade osiva krmovín by sa mali zmierniť určité podmienky týkajúce sa skúšok osiva v tých regiónoch spoločenstva, v ktorých veľmi priaznivé ekologické podmienky zabezpečujú dodržiavanie príslušných noriem spoločenstva;keďže v prípade osiva raže používanej na kŕmne účely by sa malo povoliť dočasné zmiernenie noriem spoločenstva uplatniteľných pri osive raže na prekonanie dočasných ťažkostí, ktoré v určitých regiónoch spoločenstva pri týchto výrobkoch existujú;keďže v prípade osiva obilnín nedávno odskúšané metódy na zníženie účinkov napadnutia určitými škodlivými organizmami zdôvodňujú schválenie zmesí osiva rôznych odrôd obilnín za predpokladu, že sa prijmú predbežné opatrenia na zabezpečenie toho, že to nebude mať vplyv na kvalitu osiva alebo konečného výrobku;keďže s cieľom zlepšiť fungovanie systémov spoločného katalógu odrôd poľnohospodárskych rastlinných druhov by sa určité ustanovenia týkajúce sa schvaľovania odrôd na vnútroštátnej úrovni, názvov odrôd a výmeny informácií medzi členskými štátmi mali prispôsobiť medzinárodne zavedeným pravidlám a pravidlá týkajúce sa voľného obchodovania s osivom patriacim vzhľadom na odrodu medzi odrody schválené v rôznych členských štátoch by sa mali posilniť prinajmenšom v prípade určitých druhov;keďže ustanovenia o obchodovaní s osivom zelenín a ustanovenia o spoločnom katalógu odrôd poľnohospodárskych rastlinných druhov stanovujú, že od 1. júla 1977 už nie je možné zaviesť na vnútroštátnej úrovni rovnaké opatrenia, ktoré sa v oblasti odrôd prijali v tretích krajinách; keďže ekvivalentné rozhodnutia prijaté na úrovni spoločenstva nadobudli účinnosť len 1. júla 1978; keďže obdobie na zriadenie ekvivalencie na vnútroštátnej úrovni by sa preto malo o jeden rok predĺžiť, aby sa tak zahrnuli tradičné obchodné zvyklosti, ktoré sa udržiavali od 1. júla 1977 až do prijatia rozhodnutí spoločenstva,PRIJALA TÚTO SMERNICU:Článok 1Do článku 2 smernice Rady 66/401/EHS zo 14. júna 1966 o obchodovaní s osivom krmovín [4], naposledy zmenenej a doplnenej smernicou 79/641/EHS [5], sa dopĺňa tento odsek:"1c. Členské štáty môžu byť v súlade s postupom stanoveným v článku 21 oprávnené neuplatňovať v oblasti výroby daného členského štátu podmienku obsiahnutú v prílohe II, oddiel I, bod 2, odsek B (1) pri jednom alebo viacerých príslušných druhoch, ak je možné na základe ekologických podmienok a z predchádzajúcich skúseností predpokladať, že sa dodržiavajú normy stanovené v prílohe II, oddiel I, bod 2, stĺpec 13 tabuľky."Článok 2Smernica Rady 66/402/EHS zo 14. júna 1966 o obchodovaní s osivom obilnín [6], naposledy zmenená a doplnená smernicou 79/641/EHS, sa týmto mení a dopĺňa takto:1. Do článku 2 sa dopĺňa tento odsek:"1c. Členské štáty môžu byť do 30. júna 1982 oprávnené v súlade s postupom stanoveným v článku 21 povoliť obchodovanie s osivom špecifických druhov raže určených najmä na kŕmne účely, ktoré nespĺňajú podmienky stanovené:- v prílohe II, pokiaľ ide o klíčivosť,- a v prílohe II (2), tabuľka A, stĺpec 6, pokiaľ ide o základné osivo."2. Do článku 13 sa dopĺňa tento prvý odsek:"1. Členské štáty môžu povoliť obchodovanie s osivom rôznych druhov obilnín vo forme špecifických zmesí osív rôznych odrôd za predpokladu, že vedecké alebo technické znalosti uvádzajú, že tieto zmesi sú osobitne účinné proti rozmnožovaniu určitých škodlivých organizmov a tiež za predpokladu, že zložky zmesi spĺňajú pred zmiešaním pravidlá obchodovania, ktoré sa na ne vzťahujú."3. V článku 13 sa odsek 1 stáva odsekom 2 a odsek 2 sa stáva odsekom 3.4. Do prílohy IV A b) sa dopĺňa toto číslo:"8. "Obchodovanie povolené výhradne v……" (príslušný členský štát)."Článok 3Smernica Rady 70/457/EHS z 29. septembra 1970 o spoločnom katalógu odrôd poľnohospodárskych rastlinných druhov [7], naposledy zmenená a doplnená smernicou 78/55/EHS [8], sa týmto mení a dopĺňa takto:1. Článok 5 (1) sa nahrádza takto:"1. Odroda sa považuje za odlišnú vtedy, ak bez ohľadu na to, či pôvod počiatočnej zmeny, z ktorej vznikla je umelý alebo prirodzený, je pri jednom alebo viacerých znakoch jasne od ktorejkoľvek inej odrody známej v spoločenstve odlíšiteľná.Znaky odrody sa musia dať presne rozoznať a presne definovať.Odrodou známou v spoločenstve je ktorákoľvek odroda, ktorá v čase podania žiadosti o prijatie odrody, ktorá sa má posudzovať, je:- buď uvedená v spoločnom katalógu odrôd poľnohospodárskych rastlinných druhov alebo v katalógu odrôd zeleninových druhov,- alebo bola bez uvedenia v jednom z týchto katalógov prijatá alebo predložená na prijatie v príslušnom členskom štáte alebo v inom členskom štáte buď na certifikáciu a obchodovanie, alebo na certifikáciu pre iné krajiny,pokiaľ sa vyššie uvedené podmienky už neplnia vo všetkých príslušných členských štátoch pred prijatím rozhodnutia o žiadosti o prijatie odrody, ktorá sa má posúdiť."2. Do článku 7 (1) sa dopĺňa toto:"S cieľom zaviesť odlišnosti zahŕňajú pokusy na pestovanie aspoň dostupné porovnateľné odrody, ktoré sú v zmysle článku 5 (1) odrodami známymi v spoločenstve. Na účely uplatňovania článku 9 sa zahrnú iné dostupné porovnateľné odrody."3. Článok 9 (3) sa nahrádza takto:"3. Pri zohľadnení dostupných informácií členské štáty taktiež zabezpečia, aby odroda, ktorá nie je jasne odlíšiteľná:- od odrody predtým prijatej v príslušnom členskom štáte alebo v inom členskom štáte alebo- od inej odrody, ktorá sa posudzovala vzhľadom na odlišnosť, stálosť a vyrovnanosť v súlade s pravidlami, ktoré zodpovedajú pravidlám v tejto smernici, ale ktorá však nie je odrodou známou v spoločenstve v zmysle článku 5 (1),mala názov danej odrody. Toto ustanovenie sa neuplatňuje, ak je pravdepodobné, že tento názov by mohol zavádzať alebo spôsobiť omyl týkajúci sa príslušnej odrody, alebo ak podľa všetkých ustanovení daného členského štátu, ktoré upravujú názvy odrôd, bránia jeho používaniu iné skutočnosti alebo ak práva tretích strán bránia slobodnému používaniu daného názvu v súvislosti s príslušnou odrodou."4. Odsek 3 článku 9 sa stáva odsekom 4.5. Článok 10 (1) sa nahrádza takto:"1. Každá žiadosť alebo stiahnutie žiadosti o prijatie odrody, každý zápis do katalógu odrôd, ako aj každá jeho zmena alebo doplnenie sa oznámi ostatným členským štátom a Komisii."6. Za článok 12 sa dopĺňa tento článok:"Článok 12a1. Členské štáty zabezpečia, aby sa objasnila každá pochybnosť, ktorá vznikne po prijatí odrody, pokiaľ ide o hodnotenie jej odlišnosti alebo jej názvu v čase prijatia.2. Keď sa po prijatí odrody potvrdí, že sa v čase prijatia nesplnila podmienka týkajúca sa odlišnosti v zmysle článku 5, prijatie sa nahradí iným rozhodnutím alebo prípadným odvolaním, ktoré je v súlade s touto smernicou.Na základe tohto iného rozhodnutia sa odroda s účinnosťou odo dňa jej počiatočného prijatia už nepovažuje v zmysle článku 5 (1) za odrodu známu v spoločenstve.3. Keď sa po prijatí odrody potvrdí, že jej názov nebol v zmysle článku 9 prijateľný, keď sa odroda prijímala, upraví sa názov takým spôsobom, aby bol v súlade s touto smernicou. Členské štáty môžu dočasne povoliť používať predchádzajúci názov ako ďalší názov. Podrobné úpravy, v súlade s ktorými sa môže používať predchádzajúci názov ako ďalší názov, sa môžu stanoviť podľa postupu stanoveného v článku 23."7. Do článku 15 (2) sa dopĺňa toto:"Do úvahy sa zoberú len žiadosti predložené štyri mesiace pred uplynutím vyššie uvedeného obdobia."8. Do článku 15 (5) sa dopĺňa toto:"V prípade Beta vulgaris L. a Solanum tuberosum L. sa táto podmienka považuje za splnenú 31. decembra každého roka v oblasti odrôd, o ktorých sa informácie stanovené v článku 10 (1) a (2) poskytli štyri mesiace pred daným dátumom, pokiaľ členský štát neinformuje Komisiu alebo neučiní vyhlásenie pred Stálym výborom pre osivá a množiteľský materiál, že neuvažuje nepožadovať žiadosť podľa odseku 2. Rada na návrh Komisie rozhodne, či sa tieto ustanovenia budú uplatňovať aj pri ostatných druhoch."9. V článku 21 (2) sa slová "30. jún 1977" nahrádzajú slovami "30. jún 1978".Článok 4V článku 32 (2) smernice Rady 70/458/EHS z 29. septembra 1970 o obchodovaní s osivom zelenín [9], naposledy zmenenej a doplnenej smernicou 79/641/EHS, sa slová "30. jún 1977" nahrádzajú slovami "30. jún 1978".Článok 5Členské štáty uvedú do platnosti zákony, iné právne predpisy a správne opatrenia potrebné na dosiahnutie súladu:- s článkami 1 a 2 s účinnosťou od 1. januára 1980,- s článkami 3 (9) a 4 s účinnosťou od 1. júla 1977,- s ostatnými ustanoveniami tejto smernice od 1. júla 1982.Článok 6Táto smernica je adresovaná členským štátom.V Bruseli 24. júla 1979Za RadupredsedaJ. Gibbons[1] Ú. v. ES C 174, 21.7.1978, s. 8.[2] Ú. v. ES C 239, 9.10.1978, s. 54.[3] Ú. v. ES C 114, 7.4.1979, s. 26.[4] Ú. v. ES 125, 11.7.1966, s. 2298/66.[5] Ú. v. ES L 183, 19.7.1979, s. 13.[6] Ú. v. ES 125, 11.7.1966, s. 2309/66.[7] Ú. v. ES L 225, 12.10.1970, s. 1.[8] Ú. v. ES L 16, 20.1.1978, s. 23.[9] Ú. v. ES L 225, 12.10.1970, s. 7.--------------------------------------------------